《扫径》
宋代·郭印

阴森百亩林，所向无不好。
俗客岂曾来，幽处通蓬岛。
一色尽琅玕，坚润真可宝。
天风时脱叶，满径堆残槁。
适然宾客至，课奴先痛扫。
要使吾心净，置之勿复道。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。